เดินเล่นบริเวณโซนฟูทคอร์ทหน้า top supermarket เพลินๆ กะหาไรหม่ำๆเบาๆเล่นๆ สายตาเหลือบไปเห็นป้ายไก่ทอดเกาหลี ตาลุกทันที ชอบกินไก่ทอดเกาหลีมว้าก แต่ชื่อไม่คุ้นตาเลย กดวงในดูเห็นมีสาขาที่ประสานมิตรที่เดียว รีวิวสาขานั้นไม่เลวร้าย เค้าว่ามันหวาน ลองดูซักหน่อย มันคงไม่หวานเกินสายหวานอย่างเราจะรับไม่ไหว

ในร้านจะมีจำหน่ายไก่ทอดเกาหลี ข้าวไก่ทอด กิมจิเฟร้นฟราย 

ไก่ทอดที่นี่จะเป็นรส spicy caramel sauce โดยมีขั้นตอนในการเลือกซื้อดังนี้

1. เลือกจำนวนชิ้นก่อน เริ่มที่ 3ชิ้น59฿ , 5ชิ้น89฿ , 10ชิ้น175฿ , 15ชิ้น259฿ 

2. เลือกระดับความเผ็ดมีให้เลือก 3 ระดับ 

3. เลือกทอปปิ้ง จะมี mandu(เกี้ยว) , tok(ต๊อก) , seaweed roll(สาหร่าย) , home friesโฮมฟรายส์ โดยที่ทอปปิ้งจะเสียเพิ่มอย่างละ 25฿ แต่ถ้าไม่แอดเพิ่ม เค้าก็จะมี แป้งต๊อกทอดมาให้เราในถ้วย 2 ชิ้นค่ะ

ภายในร้านจะมีที่นั่งไม่มากนัก แค่3โต้ะด้านข้างร้านเท่านั้น ร้านนี้ขายค่อนข้างดีเลยทีเดียว อาจจะเป็นเพราะเป็นอาหารที่ทานง่าย บวกกับกระแสไก่ทอดเกาหลีมาแรง ด้วยราคาเพียงเท่านี้ทำให้มีคนมาต่อคิวค่อนข้างเยอะในวันที่เราไป แต่พอถึงคิวเรา พนง บอก รอไก่5นาที เพราะขายทีจัดทอดไม่ทัน แต่ไหงเรารอตั้ง15นาทีละ น้ำย่อยเริ่มทำงานแล้นน ต่อมโมโหหิวกำลังเดือดปุดๆๆๆทีเดียว

และแล้วก็ถึงเวลารอคอย เราเลือกเป็นไก่ 3 ชิ้น ราคา 59฿ เลือกระดับความเผ็ดระดับสอง เพราะ พนง แนะนำ ใจจริงจะเอาระดับสาม เพราะอ่านรีวิวมาว่าไม่เผ็ดและหวานมาก แต่เชื่อ พนง ???? มันอาจจะเป็นรสชาติที่ดีที่สุดของทางร้านก็ได้กระมัง (คิดเองเออเอง) 

ไก่อยู่ในถ้วยกระดาษขนาดพอดีมือ มีไม้มาให้จิ้ม ไก่ไม่มีกระดูก 3 ชิ้น วางอยู่ในถ้วย พร้อมแป้งต๊อกทอด 2 ชิ้น กำลังร้อนๆเลยทีเดียว (แหงสิพึ่งทอดรอตั้งนาน) กัดไก่ไปคำแรก จ้ากก ลิ้นพอง ร้อนอะสิคะ เอาออกแทบมิทัน ด้วยความตะกละเข้าสิง ได้มาละจะกินทันที ลวกปากไปซี่ กัดคำแรกแม้จะร้อน แต่ก็รับรู้รสชาติของรสหวานมากกก และน้ำมันเยอะมากกก  ละยิ่งเห็นเต็มๆด้านในเมื่อกัดออกมาแล้ว น้ำมันชุ่มมมากๆ โอ้ยอ้วนอีกแล้วสิเรา แต่มันก็กรอบดีนะ ไม่เผ็ดเลย มีรสจางๆ (อย่าถามหาความแซปไม่มี มีแต่ความหวาน) ถ้าลดหวานลงอีกและเผ็ดขึ้นอีก คงอร่อยกว่านี้มาก แต่รสคาราเมลนิเนอะ ชื่อก็บอกชัดเจนอยู่แล้ว  อารมณ์เหมือนไก่ทอดฮันนี่วิง แบรนด์ดังไก่เกาหลีอันดับสองของบ้านเรา หวานก่านั้นอีกตะหาก ทานเยอะๆเลี่ยนค่ะ ชิ้นนึงก็หวานจะแย่ละ สามชิ้นพอรับไหว มากกว่านี้เลี่ยนตายแน่ๆ ทานเล่นขำๆได้ค่ะ ส่วนแป้งต๊อก หนึบๆเหนียวๆกรุบๆอร่อยดี